Dunaszekcső Községi Önkormányzat Képviselő-testülete

9/2001. 

                                                      J e g y z ő k ö n y v

Készült a Dunaszekcső Községi Önkormányzat Képviselő-testülete 2001.október 30-án megtartott üléséről.

Jelen  vannak: Hegedüs György polgármester

                        Tóth András alpolgármester

                        Guzsván Lajosné

                        Hauk Zsolt

                        Molnár Árpád

                        Witt Józsefné képviselők

                        Pest Éva jegyző

Igazoltan távolt: Bán Ferencné, Faller János, Hetényi Ádám, Szödényi István

Hegedüs György polgármester köszönti a megjelenteket, megállapítja, hogy az ülés határozatképes, mert a 10 fő megválasztott képviselő közül megjelent 6 fő.

Javaslatot tesz a napirendi pontokra, melyeket a jelenlevő képviselők az alábbiak szerint elfogadnak:

1.) Beszámoló a lejárt határidejű határozatok végrehajtásáról, a két ülés között történt fontosabb eseményekről.

Előterjesztő: Hegedüs György polgármester

2.) A köztisztviselők jogállásáról szóló 1992.évi XXIII.tv.-ből adódó rendeletek.

· 6/2001.(XI.15.) számú önkormányzati rendelet az SZMSZ módosításáról, kiegészítéséről

Tájékoztató a Közszolgálati Szabályzatról

· 7/2001.(XI.15.)számú önkormányzati rendelet a Dunaszekcső Községi Önkormányzat hivatala köztisztviselőinek közszolgálati jogviszonyával összefüggő juttatásairól, támogatásairól

Előterjesztő: Hegedüs György polgármester

                     Pest Éva jegyző

3.) Építési telekvásárlás iránti kérelem

Előterjesztő: Hegedüs György polgármester

Zárt ülésen:

1.)  Támogatás iránti kérelmek

Előterjesztő: Hegedüs György polgármester                   

2.) Megbízások visszavonására és újabbak adására felhatalmazás

Előterjesztő: Hegedüs György polgármester

Napirend tárgyalása

1.napirendi pont: Havasi Lajos féle telekalakítás folyamatban van, ahogy lerendeződik a hatóságoknál, sorra kerülhet az adásvétel. Amikor tárgyaltuk e témát, kis hiba csúszott a tájékoztatásban, mert nem 2x100000 Ft-ot, hanem egyszer 100000 Ft-ot, másodszorra 300000 Ft-ot fizetett ki . Így összesen 70000 Ft-ot fog még fizetni, ha sor kerül a szerződés megkötésére.

Bíró Csaba kérése az óvodai melléképület bérlésével kapcsolatban az volt, hogy mivel nem lett kész az átalakítási munkával, a bérleti szerződés induló ideje 2001.november 1.napja legyen.

Az asztalitenisz szakosztály támogatása működik, az útiköltség elszámolása folyamatos.

A fontosabb események között elmondja, hogy sajnos nem jött létre a balatoni táborba tervezett munkalátogatás. A képviselők közül még az utolsó pillanatban is lemondták a részvételt, így összesen csak 5 fő ment volna és egy vállalkozó. Ehhez két autóra lett volna így szükség, ezért teljesen lemondta az utazást. Javasolja, hogy tavaszra ismételten tervezzük be azt, hogy a testület látogatást tesz az önkormányzat táborában.

A napközi konyha tetőfelújítása teljes egészében elkészült. A munkálatok során rejtett hiba jött elő, a plafon le fog szakadni. Javasolja, hogy még ebben az évben csináltassuk meg, mert ha leszakad, komoly balesetet okozhat. A megoldás gipszkartonos javítás lenne. A tetőfelújítást végző kivitelezőtől árajánlatot kért a munka elvégzésére, a jövő hétre ígérték a költségvetést. A téli szünetben meg is lehetne a mennyezetet csináltatni, tovább nem halogatható.

Guzsván Lajosné: Abban a helyiségben, ahol a papírt gyűjtötték össze az iskolások, ott is leszakadt a mennyezet a beázások miatt. Így vagyunk az öreg épületeinkkel, csak eszik a pénzt.

Hegedüs György: A tetőfelújítással kapcsolatban még elmondja, hogy a kivitelezőnek a számlát kifizettük és a Kincstártól a támogatási összeg leigénylése megtörtént.

A tornacsarnok beázását is megvizsgáltatta, de sajnos nem lehet látni, hogy honnan folyik át a víz a tetőn. Részleges javítás tehát lehetetlen, de a teljes olyan költségekkel jár, melyet egyedül nem tudunk vállalni. A következő évben pályázati úton  a teljes tetőjavításra kellene fedezetet nyernünk.

Az elmúlt hetekben alapítványi ülésen tárgyaltak a Vendel szobor behozataláról a Kertészkertbe. Amikor a testület is tárgyalt erről a kérdésről Tóth András alpolgármester nem volt jelen, így tehát információhoz csak később jutott erről. Tolmácsolta is ekkor a lakossági véleményeket, hogy a szobor ott maradjon az eredeti helyén.

Az alapítvány ezt akkor tudomásul vette, a válasz az volt, hogy nem folytatják a szobor 

behozatalának szervezését.

Azóta újabb információ, hogy Deák Árpád is állít embereket, akik viszont a behozatal mellett vannak, és úgy foglaltak állást, hogy nem mondanak le a szobor átszállításáról, közterületen történő felállításáról, helyrehozataláról.

Guzsván Lajosné: Annak idején mi is vitatkoztunk az ülésen. A szobor kérdése nem is az alapítvány ügye, de mivel a köztéri szobrokat az idén szépen felújíttatták, eltervezték a Vendel szobor felújítását is. A lényeg az, hogy ne jusson ez a szobor a Fehérkereszt sorsára, úgy döntött a testület, hogy óvjuk meg, tegyék rendbe, szép dologgal gyarapodik a főtér. Ez a cél nem a közvélemény ellen, nem rombolóan került kitűzésre, hanem azért, hogy becsben tartva megóvjuk az értékünket. Ha kint marad a határban akkor ott kell felújítani. Arra a szoborra vigyázzunk, érjük el pl.az egyházzal együtt, hogy a helyreállítása megtörténhessen. Értékeinket ne hagyjuk elpusztulni.

Tóth András: Nyilván van a szobor körül pár kis fa, ágak, de szemét az nincs. De nem is ez a probléma. Községünkről készült 2 könyvben 3 kereszt szerepel: Szent Vendel, Szent Flórián,

Szentháromság. Amikor ő beszélt a Deák Árpáddal akkor azt mondta, hogy nincs a felújítása ellen, de ott kell azt megcsinálni, ahol a szobor áll. Így mondhatnánk azt is, hogy vannak még keresztek, hozzuk be az összeset, akár a Római kutat is, és állítsuk a Kertészkertbe. De mindegyiknek ott van jelentősége, értéke, hagyomány fűződik hozzá, ahol áll. Az alapítvány szerint a restaurátor ott kint a helyszínen nem tudja megcsinálni. Akkor viszont kell keresni olyant, aki meg tudja ott csinálni a felújítást. A Vendel szoborhoz hagyomány fűződik, annak ott kell maradnia, ahol jelenleg áll. Meg kell kérdezni a szekcsőieket, az a vélemény, hogy ott maradjon, ott kell megcsinálni. Különben sem ilyen kérdéssel kell terhelni a lakosságot. Más településen is kint maradtak az értékek, egyetlen helyen sem merült fel, hogy az utak mellett álló kereszteket elszállítsák a helyükről. Arról már nem is beszélve, hogy a község belterületén a megrongálásának sokkal nagyobb az esélye.

Guzsván Lajosné: Alapítványi javaslatra a testület tárgyalta a kérdést, elfogadta a kérést. Időközben fény derült arra, hogy van ellenvélemény, természetesen el kell fogadni. Maradjon a szobor a jelenlegi helyén, és szép dolog, hogy vállalják a rendbehozatalát.

Hegedüs György: Kár lenne az embereket emiatt szembeállítani. 

Nem régiben a Jankovich család leszármazottja, Jankovich Bésán Mihály a kápolna felújítással kapcsolatban mondta el terveit, mely szerint a régi hagyományokat felidézve, ott kellene a búcsút tartani. 

Véleménye, hogy nem olyan a temető előtti terület és a szurdok állapota, hogy ott pl. árusok sátrakat verjenek Ha csapadékos az idő, akkor sár lesz, ha száraz, akkor por. Nem tartja alkalmasnak a helyet ilyen rendezvény tartására, nem lehet ott tartani a búcsút, és a szekcsői emberekről sem hiszi, hogy oda ki fognak menni.

Bejelenti, hogy a Halászcsárda december 1-től bezár. A bérlő kérte a bérleti díj csökkentését, de ezt a tulajdonos Rt.nem tette meg, így a továbbiakban Farkas József nem kívánja üzemeltetni a vendéglátó egységet.

Guzsván Lajosné: Az lenne a szép, ha a búcsú tiszteletére a Kápolnában tartanák a misét.

Hegedüs György: Ezt javasolta Jankovich úrnak is, hogy az egyházi rész legyen ott, a búcsú pedig a téren.

Tóth András: Eltűnt már az a korosztály, aki még megélte, hogy ott tartottuk a búcsút, még a sátrak is ott voltak felállítva. Lehet délelőtt ott, délután itt tartani a rendezvényt.

Hauk Zsolt: A rendszerváltáskor megpróbálták visszahelyezni a búcsút, asztalokat, padokat állítottak fel. Szinte mindent el is loptak.

Hegedüs György: Az elfogadható lenne, ha a reggeli misét ott tartanák, de rossz idő esetén még ez is kivitelezhetetlen.

Guzsván Lajosné: A Halászcsárda bezárásával kapcsolatban mondja el, hogy lassan minden eltűnik a falunkból. Nem lesz egy tisztességes vendéglátó egység, ahova az ideérkező vendégeket el tudnánk vinni. Még a Fagyizó szép, de az más jellegű egység.

Tóth András: Valamikor régen az ÁFÉSZ üzemeltette a Halászcsárdát, a Vasboltot. Szinte mindent megszüntettek, kivonultak. A Halász 3-4 milliós hiányt termelt, ezt így valóban már nem lehet folytatni. Régen buszok álltak meg jövetben-menetben ebédelni, vacsorázni. Ez elmúlt, a régi hírnévből már nem lehet megélni. Az ÁFÉSZ mindenből kivonult, pedig az ő profiljába tartozó szolgáltatások voltak ezek. Nézzük csak meg, hogy a még meglévő egységeivel sem csinál semmit a szövetkezet.

Hauk Zsolt: A bezárás gazdasági döntés volt. Nem lehet az ÁFÉSZ-t okolni, hiszen az is csak nyereséges üzletet akar üzemeltetni.

Az információja az, hogy az épület eladása az Rt.célja. Elképzelhető, hogy lesz egy ékszerünk, a Dunáról nézve is más lesz a kép. Még jól is elsülhet ez a dolog.

Tóth András: Nincs az Rt.-nek 20 millió forintja, hogy a mai szabályoknak megfelelően felújítsa. Január 1-től nagy változások lesznek, kötelezően előírt feltételeknek kell megfelelni. Csak a vizsgálatok elvégeztetése kb.800000 Ft-ba kerülne. Az épület állapota nagyon rossz, a tető, az eleje, az ajtók, a fűtés, a víz, minden felújításra szorul. Amerre csak járunk, láthatjuk,hogy rengeteg a vendéglátó egység. A kereslet azonban csökkent, csökkent a fizetőképesség. Nincs pl. lakodalom, illetve 1-2 évente. Azelőtt szinte nem volt olyan hétvége, hogy ne lett volna rendezvény a Halászcsárdában. 

Ekkora egységre talán nincs is szükség, lehet még jó is ebből a helyzetből, lehet más is, olyan amely eredményesen működik.

Hegedüs György: Térjünk vissza a napközi konyha mennyezetéhez. Egyetértenek azzal, hogy meg kell csináltatni.

A képviselők az első napirendi ponttal kapcsolatban 6 szavazattal 0 ellenében a következő határozatot hozták:

                                                           53/2001.(X.30.)Kt.számú határozat

                                                          a lejárt határidejű határozatokról és a két ülés között

                                                          történt fontosabb eseményekről
1.) A képviselő-testület a lejárt határidejű határozatokról

szóló beszámolót és a két ülés között történt fontosabb eseményekről szóló tájékoztatót elfogadja.

2.) A Kossuth L.u.20.szám alatti önkormányzati tulajdo-

nú napközi konyha  födémszerkezetének helyreállításának szükségességét  a képviselő-testület  elfogadja, a költségvetés terhére a fedezetet biztosítja.

Határidő: 2001. évben

Felelős: Hegedüs György polgármester

2.napirendi pont:

Pest Éva: A július 3-án megtartott testületi ülésen tájékoztatta a képviselőket, hogy a köztisztviselői törvény módosításai hogyan érintik az önkormányzatot. A képviselő-testületnek felül kell vizsgálnia az önkormányzat rendeleteit valamint az új szabályozásokról rendeletet kell alkotni 2001.október 31-ig. A rendelet-tervezeteket előkészítette, az egyik az SZMSZ módosítása a másik pedig a köztisztviselők juttatásai. 

  Az SZMSZ hivatalt szabályozó részébe beépítette a köztisztviselők vagyonnyilatkozatát. A hivatal egynéhány dolgozója ellenkezik a vagyonnyilatkozat tételtől. A továbbképzésen melyen részt vett, elhangzott, hogy nem teljesen világos a szabályozás és ez valóban így is van. A hatáskörök címzettje minden alkalommal a jegyző, döntési jogosultsága neki van. A gyakorlatban azonban nem minden ügykört a jegyző lát el, a hivatal dolgozói aláírásig készítik el az ügyiratot, az ügyféllel ők vannak kapcsolatban. Tehát a vagyonnyilatkozat tétel céljaival úgy lehet egyetérteni, ha a hivatal minden köztisztviselője elkészíti és leadja azt.

Hauk Zsolt: Mi lesz a leadott vagyonnyilatkozattal?

Pest Éva: A köztisztviselő a saját nyilatkozatát 3 példányban készíti el, melyből kettőt lead a munkáltatónak zárt borítékban. Ebből egy marad a munkáltatónál, egy pedig ugyancsak zárt borítékban Közszolgálati Ellenőrzési Hivatalhoz kerül.

Hauk Zsolt: A törvény célja egyértelmű, a korrupció meggátlása. A hivatalban azonban van egy alá-fölérendeltség. Az ügyintézőknek nincs módjuk arra, hogy visszaéljenek a helyzetekkel. A jegyző viszont felül is bírálhatja az előkészített döntést. Értelmetlennek és feleslegesnek tartja azt, hogy minden köztisztviselő a hivatalban vagyonnyilatkozatot készítsen.

Hegedüs György: Érdeklődött a környéken, csak egy településen nem fogja minden köztisztviselő leadni a nyilatkozatát. Véleménye, hogy a vagyonnyilatkozat megtétele a dolgozó védelmét is szolgálja. 

Pest Éva: A másik tervezet a köztisztviselőknek adható juttatásokról szól. A képviselő-testületnek rendeletet kell alkotnia a szociális, jóléti, kulturális, egészségügyi juttatásokról, a szociális és kegyeleti támogatásról. A tervezetben minden törvény által felsorolt lehetőség szerepel információként. Most a rendeletet meg kell alkotni, a költségvetés összeállításakor pedig a pénzügyi lehetőségek figyelembevételével mellé kerül a fedezet. A felosztás részletes szabályozása a hivatal vezetőjének a feladata, megfogalmazásra a közszolgálati szabályzatban van lehetőség.

Pest Éva: Az üdülési hozzájárulás, a szociális támogatás és az illetményelőleg a javaslata.

A jelenlegi dolgozók közül ezek érinthetik őket. Amikor fiatalodik a hivatal akkor is lehet a rendeletbe beépíteni a juttatásokat. Amit szabályozunk, amellé majd kell fedezetet is állítani.

Hegedüs György: Javasolja, hogy maradjon minden lehetőség, az önkormányzati rendeletek hosszabb távra szólnak.

Hauk Zsolt: Javasolja, hogy a felsorolás így maradjon meg, a költségvetéskor pedig a lehetőségekhez képest lesz fedezet. Ha nem akkor pl. szociális támogatást kaphat a nagykalapból is a köztisztviselő.

Hegedüs György: Ezek a juttatások a dolgozók részére plusz lehetőségek. Eddig nem volt etikus szociális segélyért folyamodni dolgozóinknak, de most ezzel a rendelettel lesz alapjuk, hogy kérjenek.

Hauk Zsolt: A személyi juttatásokról eddig minden évben probléma volt, mert a költségvetés összeállítása előtt kellett az illetményalapról döntenie a testületnek. Ne hogy így legyen ezzel most is. Juttatásokat akkor állapítsunk meg, ha lesz mögötte fedezet is. Gazdálkodásunkat a hitelállomány növelése nélkül oldjuk meg.

Pest Éva: Akkor a felsorolásból a helyi közlekedési bérlet kivételével megmarad minden, a rendelet bármikor módosítható, a rendelkezésre álló keretet pedig az éves költségvetési rendeletben kell meghatározni.

A jutalmazásról szóló 3.§-ban a pénz vagy tárgyjutalom és a polgármester vagy a jegyző által adományozott névre szóló emléktárgy, kitüntető cím, tehát a tervezet a) és c) pontját javasolja a rendeletbe benne hagyni. A 4.§.ban a nyugdíjasoknál maradjon minden lehetőség.

Tóth András: Olyan érdekes, hogy más önkormányzatoknál a képviselők is felveszik a tiszteletdíjat, a dolgozóknak is magasabb a fizetésük, több havi illetménynek megfelelő 13.havi fizetést kapnak. Hogy csinálják a másik önkormányzatok? Ott sincs többször eladható ingatlan. Hová megy a pénzünk? Mi kevesebbet kapunk? Mondja meg valaki, hogy mi az oka mindennek! Valami nincs nálunk rendben. Nem érti ezt az egészet. A nagy önkormányzatiságból ez lett 90 óta. Más településen ha végig megyünk, ott látszik, hogy történik valami, építkeznek, fejlődnek.

Hegedüs György: Máshonnan veszik el ezekre a feladatokra a fedezetet.

Hauk Zsolt: Dunaszekcső a nagy lélekszámú települések közé tartozott, intézményei ehhez igazodóan épültek fel. Időközben a lakosság száma jelentősen csökkent, az intézmények a csökkenés miatt nem működhetnek hatékonyan. A normatívák elégséges szinten működtetik az intézményeinket. Eltolódtak a súlyok, a többlet szociális teherre megy, nem pedig pl. beruházásra.

Tóth András: A lakosság lélekszáma valóban lecsökkent és Bár község is hiányzik. Az intézményeink annak idejét a két település lakosságának épült. A működésünkre tehát többet költünk, mint amennyit kellene. Évek óta nem nyúltunk létszámhoz.

Hegedüs György: Azt sem szabad elfelejteni, hogy vannak olyan beruházások, amelyek nem látszanak. 1990-1994 között a vízrendszerünk volt napirenden. Nem látszik, de a beruházás 20 millió forint volt. Ráadásul már nem is használhatjuk. Az elmúlt években megépült a csatornarendszerünk. Az átmenő embereknek ezek a beruházások nem láthatóak, máshol viszont látványos dolgokat építettek.

Tóth András: Ezt akkor sem érti. A rendszerváltás óta lassan eltelik 12 év, és nálunk nincs olyan változás, mint más településen.

Hegedüs György: Ennek oka például az is, hogy rendkívül sok segélyt adunk ki. Itt sorok állnak a pénz kifizetésekor. Polgármesterekkel beszéltek erről, irigyelt is többet, szívesen cserélne velük, hiszen alig kell foglalkozniuk szociális ügyekkel. Ezt az egészet úgy lehetne megállítani, ha az önkormányzat valóban önkormányzatként működhetne, ha valóban dönthetne a szociális ellátások megállapításáról, ha nem jogszabályi megkötöttségekkel kellene a döntést meghoznia, hanem figyelembe vehetné a helyi, rendelkezésre álló információt.

Tóth András: Nem veszünk fel egy fillér tiszteletdíjat, az önkormányzat takarékosan gazdálkodik, mégsem jutunk előre, és sajnos kiutat sem lehet látni.

Hegedüs György: Térjünk vissza a két rendelettervezethez. Ügyrendi javaslattal él, mely szerint a testületnek nem kell állást foglalnia a vagyonnyilatkozat ügyében.

Pest Éva: Azért készítette elő így a rendeletet, mert a szabályozás nem egyértelmű. Kérése, hogy a testület foglaljon ebben a kérdésben állást.

Hegedüs György:Összefoglalva: a tervezetben szerepelt a valamennyi dolgozó által elkészítendő vagyonnyilatkozat, itt az ülésen javaslatként elhangzott, hogy csak a jegyző készítsen. 

A képviselő-testület 6 szavazattal 0 ellenében a következő rendeletet alkotta:

                                                      6/2001.(XI.14.) számú

                                                     önkormányzati rendelet

a Szervezeti és Működési Szabályzatról szóló 2/1996.(III.7.)számú önkormányzati rendelet módosításáról, kiegészítéséről

(Az elfogadott rendelet a jegyzőkönyv melléklete.)

Az elhangzott javaslatok alapján a képviselő-testület 6 szavazattal 0 ellenében a következő rendeletet alkotta:

                                                     7/2001.(XI.14.)számú

                                                   önkormányzati rendelet

a Dunaszekcső Községi Önkormányzat Képviselő-testület Hivatala köztisztviselőinek közszolgálati jogviszonyával összefüggő juttatásairól, támogatásairól

(Az elfogadott rendelet a jegyzőkönyv melléklete.)

3.napirendi pont:

Hegedüs György polgármester ismerteti Petrovics Zsolt Dunaszekcső, Móricz Zs.u.32.szám alatti lakos telekvásárlási kérelmét. (A kérelem a jegyzőkönyv melléklete.)

A kérelmet beterjesztette, de javasolja, hogy most kerüljön elutasításra, hiszen azon a területen fejlesztési elképzelések vannak, készül a rendezési terv módosítása. Amíg a rendezési terv nem készül el, addig véleménye, hogy a terület nem eladható.

A testület vita nélkül 6 szavazattal 0 ellenében a következő határozatot hozta:

                                                                  54/2001.(X.30.)Kt.számú határozat

                                                                  telekvásárlási kérelemről

                                                                  A képviselő-testület a Rózsa utcában levő l.számú

                                                                  építési telket a fejlesztési elképzelések miatt a                 

                                                                  rendezési terv módosításának elkészültéig nem kí-

                                                                  vánja értékesíteni.

                                                                  Határidő: azonnal

                                                                  Felelős: Hegedüs György polgármester

Egyebek: Hegedüs György polgármester elmondja, hogy   a Mohácsi Farostlemezgyárba járó dunaszekcsői dolgozók megkeresték az utazási problémájuk miatt: a PANNON VOLÁN megszüntet járatot, amellyel a   munkába járás - hazautazás megoldott volt. A továbbiakban csak úgy tudják megoldani, ha összefognak és személygépkocsival közlekednek. Segítséget kértek, melynek eleget is tett. Levélben fordult a VOLÁN vezetőjéhez, kérve, hogy a buszjáratokat ne szüntessék meg.

Molnár Árpád: Az utcájukban az út javítását kéri, mert most még egyszerűen meg lehet csinálni, hiszen a lyuk kb.30-50 cm.

Tóth András: Megalkottuk az ebrendeletet, de abból semmi nincs végrehajtva. Az utcán kint vannak a kutyák. Valamit tenni kell, de ha nem akkor vissza kell vonni a rendeletünket. Azt nem fogadja el, hogy nem tudni, ki a kutya gazdája, és akkor nem lehet ellene eljárást kezdeményezni. 

Már nagyon sokadszor mondja el, hogy a Sáhó Lászlótól és a Hauk Ignáctól, főleg ha esős az idő, folyik a szennyvíz. Ebben az ügyben sem történt semmi. Most mondja el utoljára, mert amit mond az sötétbe, vakvilágba kiáltott szó. Sokkal komolyabban kellene venni ezeket a bejelentéseket, és úgy intézkedni, hogy annak látszata is legyen. Úgy tűnik, hogy mindenki unja a hivatalban ezeket a bejelentéseket, de az ott lakókat igen is érinti.

Hegedüs György: A közterület foglalásról szóló rendelettel kapcsolatban elmondja, hogy csak egy cég nem jelentkezett vissza a megkeresésre, de a levél hatására az automata bekerült a közterületről a boltba. Witt László utcán tárolt munkagépei is eltűntek.

Guzsván Lajosné: A DDGÁZ Rt.-től kapott kosárlabda palánk nem arra a helyre került, amelyet a testületi ülésen eldöntöttünk. Véleménye, hogy így a mögötte levő B.épület ablakai veszélybe  kerültek.

Hegedüs György: Nagyobb lett volna a kár, ha a megjelölt helyre kerül a palánk, arról nem is beszélve, hogy a lepattanó labda a terület lejtése miatt az út felé gurult volna. A kosárlabdát ívelten dobják, lefelé esik, tehát nem törhetik be az ablakokat. Ekkora sikerre nem is gondolt egyébként, szinte állandó jelleggel folyik a játék alatta. 

Guzsván Lajosné: A Jókai utcai omlásnál fogunk-e valamit csinálni? És ennek alapján akkor várható-e, hogy a Schmidtéknél is lehet tenni valamit?

Hegedüs György: Mivel mindkét esetben magánterületről van szó, belügyminisztériumi támogatást nem kaphatunk a helyreállításhoz. A Jókai utcai helyszínen a munkálatok igen nagy költségigényűek, egyenlőre nincs rá fedezet. Az ingatlan tulajdonosa nagyon talpraesett és ő is sok tanáccsal látta el. A megyei Katasztrófaelhárítási Bizottsághoz fordult Friedrichné segítségért. Ki is szálltak a helyszínre, jegyzőkönyv is készült. Ebben a feladat megoldását a tulajdonos, a bizottság, a Tűzoltóság és az önkormányzat vállalná. A Tűzoltóságnál azonban egyenlőre sem eszköz sem ember nincs. Jelen pillanatban megoldás nincs. A helyszíni szemlén kitűzték a határt az udvarban, és a tulajdonosok ezen belülre nem mehetnek. 

Most össze fogja írni az egész faluban, hogy hol vannak még ilyen veszélyeztetett ingatlanok. Egy biztos, hogy ezeknél a házaknál vis maior –ra pályázni nem lehet.

Pest Éva: A községben kóborló kutyákkal valóban nem tud mit tenni. Azokat be kellene fogni, de nincs ehhez ember. Nincs sintér, akivel befogathatná az állatokat. Azokban az esetekben, amikor a kutya megtámadott közterületen bárkit is, minden alkalommal szabálysértési eljárás indult, és pénzbírságot rótt ki az eb tulajdonosára. Akit megtámad a kutya, az ne a képviselőnek mondja el, hanem jöjjön be a községházára és tegyen feljelentést, mert ha nincs semmi információnk nem is indulhat eljárás.

A két szennyvíz kifolyás ügyében több alkalommal intézkedett már, az önkormányzat rendelete alapján meg is voltak már bírságolva. Elmondták, hogy építenek zárt emésztőt az állati folyékony hulladék tárolására, ennek nem tettek eleget. Építési hatósággal köteleztetni fogja őket a megépíttetésre.

Hegedüs György: Az ismételt pénzbírságot hatásosabbnak tartja, mint a mohácsi építési osztály kötelezését. 

Tóth András: Érvényt kell szerezni az ebrendeletnek mindenképpen. Elsősorban az utcán kóborló kutyákra gondol, mert mindegyiknek ismert a gazdája. Gondol itt pl. a Gombárék kutyájára.

A nyilvános ülésen több napirend, hozzászólás, bejelentés nem volt, a testület zárt ülésen folytatta a munkáját.

                                                                     Kmf.

Hegedüs György                                                                                      Pest Éva

  polgármester                                                                                            jegyző

